Title: ประกาศเทศบาลเมืองตาคลี เรื่อง การจัดระบบข้อมูลข่าวสารส่วนบุคคลของเทศบาลเมืองตาคลี อำเภอตาคลี จังหวัดนครสวรรค์

ประกาศเทศบาลเมืองตาคลี

ประกาศเทศบาลเมืองตาคลี
เรื่อง
การจัดระบบข้อมูลข่าวสารส่วนบุคคลของเทศบาลเมืองตาคลี
อำเภอตาคลี
จังหวัดนครสวรรค์[๑]

เพื่อเป็นการให้ประชาชนได้มีโอกาสรับรู้ข้อมูลข่าวสารเกี่ยวกับการจัดระบบข้อมูลข่าวสารส่วนบุคคลของหน่วยงานของรัฐ
และเป็นการส่งเสริมให้มีความเป็นหน่วยงานของรัฐเพื่อประชาชนมากยิ่งขึ้น เทศบาลเมืองตาคลีจึงออกประกาศเกี่ยวกับการจัดระบบข้อมูลข่าวสารส่วนบุคคลของเทศบาลเมืองตาคลี
อำเภอตาคลี จังหวัดนครสวรรค์ ตามพระราชบัญญัติข้อมูลข่าวสารของราชการ พ.ศ. ๒๕๔๐
หมวด ๓ มาตรา ๒๓ (๓) ดังนี้

๑.  ประเภทของบุคคลที่มีการเก็บข้อมูลไว้
๑.๑  พนักงานเทศบาล สังกัดเทศบาลเมืองตาคลี
๑.๒  ลูกจ้างประจำ สังกัดเทศบาลเมืองตาคลี
๑.๓  พนักงานจ้างทั่วไปและพนักงานจ้างตามภารกิจ สังกัดเทศบาลเมืองตาคลี

๒.  ประเภทของระบบข้อมูลข่าวสารส่วนบุคคล
๒.๑  แฟ้มประวัติ/บัตรประวัติ

๓.  ลักษณะการใช้ข้อมูลตามปกติ
๓.๑  ใช้ในการบริหารงานบุคคลของเทศบาลเมืองตาคลี

๔.  วิธีการตรวจดูข้อมูลข่าวสารของเจ้าของข้อมูล
๔.๑  ยื่นคำร้องขอตรวจสอบแฟ้มประวัติพนักงานเทศบาล/บัตรประวัติพนักงานเทศบาล

๕.  วิธีการขอให้แก้ไขเปลี่ยนแปลงข้อมูล
การแก้ไขเพิ่มเติมรายการแฟ้มประวัติพนักงานเทศบาล/บัตรประวัติพนักงานเทศบาลและลูกจ้าง
มีแนวทางปฏิบัติ ดังนี้
๕.๑  รายการเปลี่ยนแปลงหรือเพิ่มเติมที่จะต้องแจ้งให้พนักงานประวัติ
(ปลัดเทศบาล) เพื่อบันทึกในแฟ้มประวัติ/ทะเบียนประวัติ
(๑)  การได้รับการแต่งตั้ง โอน ย้าย การเลื่อนระดับ
การเลื่อนขั้นเงินเดือน
(๒)  การผ่านการอบรม ดูงานและการได้รับเครื่องราชอิสริยาภรณ์
แจ้งการเปลี่ยนแปลงเพิ่มเติมรายการดังกล่าว โดยแนบสำเนาเอกสารหลักฐานที่เกี่ยวข้องให้งานการเจ้าหน้าที่
สำนักปลัดเทศบาล จำนวน ๓ ชุด
(๓)  การเพิ่มวุฒิการศึกษา ใช้หลักฐานประกาศนียบัตร
ปริญญาบัตรและสำเนาใบแสดงผลการศึกษา (Transcript) จำนวน
๓ ชุด
(๔)  การเปลี่ยนชื่อตัว-ชื่อสกุล ให้แจ้งการเปลี่ยนแปลง
โดยแนบสำเนาเอกสารหลักฐานใบเปลี่ยนชื่อตัว-ชื่อสกุล จำนวน ๓ ชุด
(๕)  การเพิ่มเติมรายการอื่นๆ เช่น การได้รับการคัดเลือกเป็นข้าราชการดีเด่น
เป็นต้นให้ส่งสำเนาใบประกาศหรือหลักฐานอื่นๆ จำนวน ๓ ชุด
๕.๒  เอกสารหลักฐานที่ส่งให้พนักงานประวัติ (ปลัดเทศบาล)
ต้องรับรองสำเนาถูกต้องตามระเบียบสำนักนายกรัฐมนตรี ว่าด้วยงานสารบรรณ พ.ศ. ๒๕๒๖ (รวมแก้ไขเพิ่มเติม)
ทุกฉบับ

๖.  แหล่งข้อมูล
๖.๑  เจ้าของประวัติ
๖.๒  คำสั่งแต่งตั้ง โอน ย้าย การเลื่อนระดับ การเลื่อนขั้นเงินเดือน
๖.๓  คำสั่งอื่นๆ ที่เกี่ยวกับการบริหารงานบุคคล

จึงประกาศให้ทราบโดยทั่วกัน

ประกาศ
ณ วันที่ ๒๘ กุมภาพันธ์ พ.ศ. ๒๕๔๙
ไชยา
พิลาทอง
ปลัดเทศบาล
ปฏิบัติหน้าที่
นายกเทศมนตรีเมืองตาคลี

นันทนา/ผู้จัดทำ
๒๕  เมษายน  ๒๕๔๙

[๑]
ราชกิจจานุเบกษา เล่ม ๑๒๓/ตอนที่ ๔๒ ง/หน้า ๒๔๗/๒๐ เมษายน ๒๕๔๙